|  |
| --- |
| PATVIRTINTA  Šilutės r. Vainuto gimnazijos  direktoriaus 2023 m. spalio 4 d.  įsakymu Nr. V1- 70 |

**ŠILUTĖS R. VAINUTO GIMNAZIJOS MOKINIŲ LANKOMUMO UŽTIKRINIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Šilutės r. Vainuto gimnazijos ir Katyčių skyriaus (toliau – Gimnazija) mokinių lankomumo užtikrinimo tvarkos aprašas (toliau – Tvarkos aprašas) parengtas vadovaujantis Mokinių, besimokančių pagal bendrojo ugdymo programas, mokyklos lankomumo užtikrinimo tvarkos aprašu, patvirtintu Lietuvos Respublikos švietimo, mokslo ir sporto ministro 2023 m. rugpjūčio 29 d įsakymu Nr. V-1112.
2. Tvarkos aprašas nustato nepilnamečių ir pilnamečių mokinių, besimokančių pagal pradinio, pagrindinio ir vidurinio ugdymo programas (toliau kartu – mokiniai), praleistų mokymosi dienų ir (ar) pamokų pateisinimo galimybes, informavimo apie neatvykimą į Gimnaziją laiką ir būdus, Gimnazijos veiksmus užtikrinant punktualų ir reguliarų Gimnazijos lankymą.
3. Tvarkos aprašo paskirtis – padėti užtikrinti Lietuvos Respublikos švietimo įstatymo 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą.
4. Gimnazijos nelankymas Tvarkos apraše suprantamas kaip mokinio neatvykimas į Gimnaziją, nedalyvavimas pamokoje (ar jos dalyje), kuri privaloma pagal pamokų tvarkaraštį, ar kitame privalomame ugdymo proceso užsiėmime.
5. Tvarkos apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

1. Mokinio neatvykimą į Gimnaziją, nedalyvavimą pamokoje (ar jos dalyje) gali pateisinti dėl šių priežasčių:
   1. nepilnamečio mokinio tėvai (globėjai, rūpintojai) arba pats pilnametis mokinys:
      1. ligos ar apsilankymo pas gydytoją:
         1. ne daugiau nei 5 mokymosi dienas per kalendorinį mėnesį;
         2. praleidus daugiau nei 5 mokymosi dienas per kalendorinį mėnesį praleistos pamokos pateisinamos atsiuntus E. sveikatos portalo dalies „Paskutinis apsilankymas“ ekrano kopiją;
      2. nepalankių oro sąlygų, įvykių, susijusių su visuomeniniu ar kitu transportu, kuriuo mokinys vyksta į Gimnaziją, eismo sutrikimų ar kitų nenugalimos jėgos (force majeure) aplinkybių;
   2. Gimnazijos direktoriaus pavaduotojas ugdymui, atsakingas už mokinių lankomumą (toliau – Direktoriaus pavaduotojas):
      1. dėl svarbių asmeninių priežasčių, nepilnamečio mokinio tėvų (globėjų, rūpintojų) arba pilnamečio mokinio prašymu ne daugiau nei 3 mokymosi dienas per pusmetį;
      2. daugiau mokymosi dienų, jei yra objektyvios ir pagrįstos priežastys (pateikus pagrindžiančių tai dokumentų kopijas ar informavus dėl tokio poreikio);
      3. 7 pavienes pamokas, kuriose mokinys nedalyvavo dėl svarbių asmeninių priežasčių, nepilnamečio mokinio tėvų (globėjų, rūpintojų) arba pilnamečio mokinio prašymu ir nurodžius priežastis;
      4. jei renginį organizuoja ne Gimnazija, o kita institucija ar įstaiga, nepilnamečio mokinio tėvai (globėjai, rūpintojai) arba pats pilnametis mokinys, dėl dalyvavimo renginyje Direktoriaus pavaduotojui turi pateikti prašymą dėl praleistų pamokų pateisinimo (prie prašymo pridedamos jį pagrindžiančių dokumentų kopijos) iki renginio arba ne vėliau kaip kitą darbo dieną po jo arba renginį organizuojanti institucija, ar įstaiga turi pateikti oficialią informaciją apie mokinio dalyvavimą renginyje iki renginio arba ne vėliau kaip kitą darbo dieną po jo;
      5. mokinio tikslinio kvietimo atvykti į valstybinę ar savivaldybės instituciją ar įstaigą (pvz., Šilutės rajono švietimo pagalbos tarnybą, Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Klaipėdos apskrities vaiko teisių apsaugos skyrių Šilutės rajone (toliau – Tarnyba), teismą ir kt.), nepilnamečio mokinio tėvams (globėjams, rūpintojams) ar pilnamečiam mokiniui informavus apie neatvykimą į Gimnaziją (žr. III skyrių) arba pateikus prašymą dėl praleistų pamokų pateisinimo (prie prašymo pridedamos jį pagrindžiančių dokumentų kopijos) direktoriaus pavaduotojui ugdymui ne vėliau kaip kitą darbo dieną po vizito įvalstybinę ar savivaldybės instituciją ar įstaigą;
   3. Visuomenės sveikatos specialistas, jam nesant dalyko mokytojas:
      1. dėl atsiradusių sveikatos sutrikimų mokiniui esant Gimnazijoje (pamokų tvarkaraštyje nustatytu laikotarpiu);
   4. Gimnazijos direktorius:
      1. nepalankių oro sąlygų, įvykių, susijusių su mokykliniu transportu, kuriuo mokinys vyksta į Gimnaziją, eismo sutrikimų ar kitų nenugalimos jėgos (force majeure) aplinkybių;
      2. mokinio dalyvavimo sporto varžybose, olimpiadoje ir/ ar kitame ugdomajame renginyje (toliau – renginys), kuris organizuojamas Gimnazijos arba kitų institucijų ar įstaigų.
2. Mokymosi dienų/ pamokų lankomumas fiksuojamas elektroniniame dienyne „Tavo mokykla“ (toliau - TAMO dienynas) – elektroninio dienyno nuostatų nustatyta tvarka.
3. Mokytojai, organizuojantys renginius pamokų metu Gimnazijoje ar už jos ribų, sudaro dalyvaujančių mokinių sąrašus tvirtinamus Gimnazijos direktoriaus.
4. Pamokinės veiklos dienos, skirtos kultūrinei, meninei, pažintinei, kūrybinei, sportinei, praktinei veiklai, fiksuojamos TAMO dienyne. Praleistų pamokų skaičius atitinka savaitės dienos pamokų skaičių, esantį klasės pamokų tvarkaraštyje.
5. Mokinio neatvykimas į Gimnaziją, nedalyvavimas pamokoje pateisinamas laišku TAMO dienyne, SMS ar Messenger žinute.

**III SKYRIUS**

**INFORMAVIMAS APIE NEATVYKIMĄ Į MOKYKLĄ**

1. Pilnametis mokinys privalo:
   1. pranešti klasės vadovui laišku TAMO dienyne, SMS ar Messenger žinute, telefoniniu skambučiu apie neatvykimo ar nedalyvavimo pamokoje priežastis iki tos dienos pamokų pradžios, esant objektyvioms priežastims ne vėliau kaip tą pačią dieną iki pamokų pabaigos;
   2. pranešti klasės vadovui laišku TAMO dienyne, SMS ar Messenger žinute, telefoniniu skambučiu, kad buvo kreipęsis į asmens sveikatos priežiūros įstaigą, jei dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas.
2. Nepilnamečio mokinio tėvai (globėjai, rūpintojai), veikdami išimtinai geriausiais vaiko interesais, privalo:
   1. pranešti klasės vadovui laišku TAMO dienyne, SMS ar Messenger žinute, telefoniniu skambučiu apie vaiko neatvykimo ar nedalyvavimo pamokoje priežastis ne vėliau kaip iki tos dienos pamokų pradžios, esant objektyvioms priežastims ne vėliau kaip tą pačią dieną iki pamokų pabaigos;
   2. pranešti klasės vadovui laišku TAMO dienyne, SMS ar Messenger žinute, telefoniniu skambučiu, kad dėl vaiko ligos buvo kreiptasi į asmens sveikatos priežiūros įstaigą, jei nepilnametis mokinys dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas.
3. Dalyko mokytojas privalo fiksuoti mokinio nebuvimą pamokoje iki pamokos pabaigos TAMO dienyne.
4. Klasės vadovas privalo:
   1. tą pačią dieną informuoti nepilnamečio mokinio tėvus (globėjus, rūpintojus) apie jų vaiko neatvykimą į Gimnaziją ar nedalyvavimą pamokoje, pilnametį mokinį apie jo neatvykimo į Gimnaziją fiksavimą ir jo tėvus (globėjus, rūpintojus), esant sutikimui raštu (priedas), laišku TAMO dienyne, SMS ar Messenger žinute, telefoniniu skambučiu, jei apie tai nepranešta klasės vadovui;
   2. tą pačią dieną informuoti nepilnamečio mokinio tėvus (globėjus, rūpintojus) apie jų vaiko išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos TAMO dienyne, SMS ar Messenger žinute, telefoniniu skambučiu.

**IV SKYRIUS**

**PRIEMONĖS MOKYKLOS LANKOMUMUI UŽTIKRINTI**

1. Susitarimai dėl mokinio Gimnazijos lankymo nustatomi Gimnazijos Tvarkos apraše, reglamentuojančiame Gimnazijos mokinių lankomumą, mokymo sutartyje.
2. Gimnazijoje stebimas mokinių Gimnazijos (pamokų) lankymas, analizuojamos Gimnazijos nelankymo priežastys, priimami sprendimai dėl Gimnazijos lankymo gerinimo:
   1. Klasės vadovas:
      1. įspėja mokinį ir nepilnamečio mokinio tėvus (globėjus, rūpintojus) jei mokinys pažeidžia pareigą punktualiai ir reguliariai lankyti Gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį mokinys praleidžia daugiau mokymosi dienų, nei numatoma Tvarkos aprašo 6.1.1.1. ir 6.2.1, 6.2.2. 6.2.3. papunkčiuose, arba nėra informacijos ir pagrindžiančių dokumentų dėl kitų Tvarkos aprašo 6 punkte nurodytų priežasčių nelankyti Gimnazijos (pamokų), bei informuoja apie Tvarkos aprašo 16.1.1., 16.3.1.-16.3.3. ir 16.4 papunkčiuose nustatytus galimus Gimnazijos veiksmus, jei mokinys einamųjų mokslo metų metu pakartotinai pažeis šią mokinio pareigą;
      2. nuolat stebi tėvų jungimosi prie elektroninio dienyno reguliarumą, esant reikalui išsiaiškina nesijungimo priežastis;
      3. tėvams (globėjams, rūpintojams), neturintiems galimybės prisijungti prie elektroninio dienyno, 1 kartą per mėnesį (pasibaigus mėnesiui, trimestrui/ pusmečiui) išspausdina mokinio lankomumo ir pažangumo ataskaitas;
      4. bendradarbiauja su dalykų mokytojais, socialiniu pedagogu, logopedu, specialiuoju pedagogu ir kt.;
      5. dalyvauja Vaiko gerovės komisijos posėdyje svarstant mokinio lankomumo problemas;
      6. tvarko lankomumo apskaitos dokumentus;
      7. parengia ir socialiniam pedagogui pateikia mėnesio ataskaitas apie vadovaujamosios klasės mokinių pamokų lankomumą;
   2. Socialinis pedagogas:
      1. pasibaigus mėnesiui analizuoja ir vertina klasių vadovų pateiktas lankomumo ataskaitas;
      2. pateikia duomenis apie Gimnazijoje registruotus, bet pamokų nelankančius mokinius, kurie per mėnesį be pateisinamos priežasties praleidžia 50% ir daugiau pamokų Nesimokančių vaikų ir mokyklos nelankančių mokinių informacinės sistemos duomenų tvarkymo modulio informacinėje programoje (iki einamojo mėnesio 5 d., NEMIS);
      3. dalyvauja Vaiko gerovės komisijos veikloje;
   3. Gimnazijos Vaiko gerovės komisija:
      1. įvertinus pažeidimų aplinkybes ir apimtis, pranešus nepilnamečio tėvams (globėjams, rūpintojams), nagrinėja mokinio nelankymo klausimus, jei mokinys einamųjų mokslo metų eigoje pakartotinai pažeidė mokinio pareigą – punktualiai ir reguliariai lankyti Gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų;
      2. teikia švietimo pagalbos rekomendacijas mokiniui, kuris pažeidžia pareigą punktualiai ir reguliariai lankyti Gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų;
      3. teikia siūlymą Gimnazijos direktoriui kreiptis į Šilutės rajono savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo, kuris, po Gimnazijos nelankymo klausimų nagrinėjimo Gimnazijos vaiko gerovės komisijoje ir teikiant jos rekomenduotą švietimo pagalbą, einamųjų mokslo metų eigoje nevykdo pareigos – punktualiai ir reguliariai lankyti Gimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų;
   4. Gimnazijos direktorius:
      1. Gimnazijos vaiko gerovės komisijos siūlymu kreipiasi raštu į Šilutės rajono savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo;
      2. turėdamas pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Klaipėdos apskrities vaiko teisių apsaugos skyrių Šilutės rajone spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo;
      3. išnaudojus visas švietimo pagalbos mokiniui teikimo galimybes gali kreiptis į Šilutės rajono savivaldybės administracijos Vaiko gerovės komisiją su prašymu dėl vaiko minimalios priežiūrospriemonių skyrimo, jei mokinys nelankė Gimnazijos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų.

**V SKYRIUS**

**BAIGIAMOSIOS NUOSTATOS**

1. Gimnazija, sudarydama ar keisdama mokymo sutartis, vadovaujasi Tvarkos aprašu.
2. Tvarkos aprašą tvirtina Gimnazijos direktorius, suderinęs su Gimnazijos taryba.
3. Tvarkos aprašas skelbiama viešai Gimnazijos interneto svetainėje <https://www.vainutas.silute.lm.lt>.
4. Su Tvarkos aprašu supažindina:
   1. klasės vadovas:
      1. klasės mokinius pasirašytinai;
      2. mokinių tėvus (globėjus, rūpintojus) informuoja TAMO dienyne apie interneto svetainėje <https://www.vainutas.silute.lm.lt> skelbiamą Tvarkos aprašą, neturintiems interneto prieigos pateikia popierinį dokumentą;
   2. Direktoriaus pavaduotojas ugdymui pateikia informaciją TAMO dienyne mokytojams, socialiniam pedagogui, logopedui, specialiajam pedagogui apie interneto svetainėje skelbiamą Tvarkos aprašą.
5. Mokinių, jų tėvų (globėjų, rūpintojų) pateikti pranešimai, informacija dėl mokinių praleistų mokymosi dienų ir (ar) nedalyvavimo pamokose pateisinimo, nekaupiami.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

SUDERINTA

Gimnazijos tarybos posėdyje

2023-10-03 protokolo Nr. 5